b'\n_START_ARTICLE_\nVictor Nsofor Obinna\n_START_SECTION_\nEnyimba\n_START_PARAGRAPH_\nObinna je igral za doma\xc4\x8da kluba Plateau United in Kwara United, ko ga je odkril agent Fife Marcelo Houseman. Na Housemanovo pobudo je Obinna dobil svojo prilo\xc5\xbenost v Evropi in je bil tako na preizku\xc5\xa1nji pri nekaterih italijanskih mo\xc5\xa1tvih: Interju, Perugii in Juventusu. Naposled je pogodbo podpisal z brazilskim mo\xc5\xa1tvom Internacional, a prestop zaradi pravnih zapletov nikoli ni bil dokon\xc4\x8dan.  Tako mu ni preostalo drugega, kot da se vrne v domovino. To je tudi storil in se pridru\xc5\xbeil Enyimbi, vendar \xc5\xa1e danes ni znano, zakaj v dresu Enyimbe nikoli ni zaigral.\n_START_SECTION_\nChievo\n_START_PARAGRAPH_\nObinna je julija 2005 podpisal petletno pogodbo z italijanskim prvoliga\xc5\xa1em Chievom.  Mediji so o njegovem prestopu v Chievo sicer poro\xc4\x8dali, da so funkcionarji Chieva sklenili dogovor s predstavniki Interja. \xc5\xa0lo naj bi za to, da se je Obinna najprej registriral kot \xc4\x8dlan Chieva in tako zapolnil neevropsko kvoto igralcev, kot jo dolo\xc4\x8dajo pravilniki italijanskega prvenstva. Pri Interju so o\xc4\x8ditno imeli preve\xc4\x8d neevropskega kadra in niso imeli mesta za Obinno, podobno kot je za Chievo v sezoni 2004/05 \xc5\xbee nastopal brazilski reprezentan\xc4\x8dni vratar J\xc3\xbalio C\xc3\xa9sar. _NEWLINE_V svoji prvi sezoni v Veroni je Obinna na 26 tekmah dosegel 6 zadetkov, prvega \xc5\xbee kar na svojem debiju 11. septembra 2005 proti Parmi. Zatem so ga italijanski nogometni komisarji suspendirali, ker naj bi leta 2005 podpisal pogodbo tako s Chievom kot z Interjem. Zaradi suspenza je Obinna izpustil prvih nekaj mesecev leta 2006, saj je s suspenzom avtomati\xc4\x8dno prejel tudi prepoved igranja.  Ko je Chievo ob koncu sezone 2006/07 izpadel v drugo ligo, je bila prihodnost Obinne pod vpra\xc5\xa1ajem.  V klubu so se ga naposled odlo\xc4\x8dili obdr\xc5\xbeati in si tudi z njegovo pomo\xc4\x8djo znova priboriti napredovanje v najvi\xc5\xa1jo divizijo italijanskega nogometa._NEWLINE_4. oktobra 2007 je bil Obinna udele\xc5\xbeen v prometno nesre\xc4\x8do. Na poti s treninga domov je odvil stran od vozila, ki ga je prehitevalo na ovinku. Njegov avtomobil se je nekajkrat prevrnil in je bil popolnoma uni\xc4\x8den. Obinna je v nesre\xc4\x8di izgubil zavest, tako da so ga odpeljali v bolni\xc5\xa1nico. Huj\xc5\xa1ih posledic za njegovo zdravje nesre\xc4\x8da le ni imela, saj jo je odnesel z le nekaj modricami. Nesre\xc4\x8da se je pripetila kakih 100 metrov stran od kraja, kjer je leta 2002 v prometni nesre\xc4\x8di \xc5\xbeivljenje izgubil igralec Chieva Jason May\xc3\xa9l\xc3\xa9.\n_START_SECTION_\nInternazionale\n_START_PARAGRAPH_\nPotem ko je Obinna s Chievom osvojil drugo ligo in si s tem priboril napredovanje nazaj v prvo ligo, je sledila selitev k milanskemu Interju. V svoje vrste so si ga \xc5\xbeeleli zvabiti pri angle\xc5\xa1kem klubu Evertonu, na\xc4\x8drtovali so, da bi Inter Obinno \xc5\xbee poleti 2008 posodil Evertonu. Zadeva je padla v vodo, saj zanj niso uspeli pridobiti delovnega dovoljenja.  Obinna je svoj prvi zadetek v dresu Interja dosegel 19. oktobra 2008 ob zmagi nad Romo s 4-0.\n_START_SECTION_\nM\xc3\xa1laga CF\n_START_PARAGRAPH_\n26. avgusta je Obinna kot posojeni igralec za eno sezono okrepil \xc5\xa1panskega prvoliga\xc5\xa1a M\xc3\xa1lago.  V dresu M\xc3\xa1lage se je med strelce prvi\xc4\x8d vpisal 4. oktobra 2009, tedaj so Andaluzijci remizirali s Xerezom 1-1.\n_START_SECTION_\nReprezentan\xc4\x8dna kariera\n_START_PARAGRAPH_\nObinna je bil \xc4\x8dlan nigerijske izbrane vrste do 20 let (U-20), ki je leta 2005 osvojila zlato na afri\xc5\xa1kem mladinskem prvenstvu. V \xc4\x8dlanski reprezentanci Nigerije je debitiral na Afri\xc5\xa1kem pokalu narodov 2006 in na turnirju na treh tekmah dosegel en zadetek ter mo\xc5\xa1tvu pomagal do preboja v polfinale._NEWLINE_Avgusta 2008 ga je selektor uvrstil med potnike v Peking na Poletne olimpijske igre 2008. Tudi na olimpijadi je tresel mre\xc5\xbee, prvi\xc4\x8d proti Japonski, ki so jo premagali z 2-1.  Dosegel je tudi zmagoviti gol Nigerijcev za zmago nad ZDA, s katerim se je Nigerija kvalificirala v \xc4\x8detrtfinale.  Tam so se sre\xc4\x8dali s Slonoko\xc5\xa1\xc4\x8deno obalo in zmagali z 2-0. Obinna je uspe\xc5\xa1no realiziral enajstmetrovko in nato \xc5\xa1e podal Petru Odemwingieju za drugi gol. V polfinalu je svojo ekipo povedel do zmage nad Belgijo s 4-1. V finalu so Nigerijci naposled izgubili proti Argentini._NEWLINE_Maja 2010 ga je selektor \xc4\x8dlanske izbrane vrste, \xc5\xa0ved Lars Lagerb\xc3\xa4ck uvrstil med potnike na Svetovno prvenstvo 2010 v JAR.'